L-UE qed temenda l-qafas legali tagħha dwar id-drittijiet tal-awtur biex ikun adattat għall-ambjent diġitali tal-lum. Ir-rappreżentanti tal-presidenza Rumena tal-Kunsill illum laħqu qbil proviżorju mal-Parlament Ewropew dwar abbozz ta' direttiva li tintroduċi bidliet għar-regoli eżistenti tal-UE dwar id-drittijiet tal-awtur bħala parti mill-ħolqien ta' suq uniku diġitali tal-UE ta' veru. Il-qbil issa ser jiġi ppreżentat għall-konferma mill-istati membri fil-Kunsill. Il-qbil tal-lum huwa sinjal tad-determinazzjoni tagħna biex jiġi stabbilit suq uniku diġitali li jinkoraġġixxi l-iżvilupp ta' negozji ġodda bbażati fuq il-kontenut fl-interess taċ-ċittadini Ewropej kollha. Għaldaqstant, ser nisfruttaw l-opportunitajiet tad-dinja diġitali, kemm għall-awturi, li d-drittijiet tagħhom għandhom jiġu rrispettati bis-sħiħ, kif ukoll għaċ-ċittadini Ewropej, li għandhom jieħdu vantaġġ mill-benefiċċji li ġab miegħu s-Suq Uniku Diġitali. Valer Daniel Breaz, Ministru għall-Kultura u l-Identità Nazzjonali tar-Rumanija L-abbozz ta' direttiva tindirizza sensiela ta' kwistjonijiet, li jistgħu jinġabru flimkien taħt tliet kategoriji: A) Adattament tal-eċċezzjonijiet/limitazzjonijiet tad-drittijiet tal-awtur għall-ambjent diġitali u transfruntier Id-direttiva tintroduċi eċċezzjonijiet obbligatorji għad-drittijiet tal-awtur għall-finijiet tal-estrazzjoni ta' testi u ta' data, attivitajiet ta' tagħlim online u l-preservazzjoni u t-tixrid online tal-wirt kulturali. B) Titjib ta' prattiki ta' liċenzjar biex ikun żgurat aċċess usa' għall-kontenut Id-direttiva tipprevedi regoli armonizzati li jiffaċilitaw: l-isfruttar ta' xogħlijiet li ma għadhomx jiġu kkummerċjalizzati (xogħlijiet li ma għadhomx fil-kummerċ) il-ħruġ ta' liċenzji kollettivi b'effett estiż u l-ikklerjar tad-drittijiet għal films minn pjattaformi ta' video-on-demand. C) Ksib ta' suq għad-drittijiet tal-awtur li jaħdem sew Id-direttiva tintroduċi dritt ġdid għall-pubblikaturi tal-istampa għall-użu diġitali tal-pubblikazzjonijiet tal-istampa tagħhom. L-awturi ta' xogħlijiet inkorporati fil-pubblikazzjoni tal-istampa inkwistjoni ser ikunu intitolati għal sehem mid-dħul tal-pubblikatur tal-istampa li jkun ġej minn dan id-dritt il-ġdid. Fir-rigward ta' pjattaformi ta' kondiviżjoni ta' kontenut online, id-direttiva tiċċara l-qafas legali li joperaw fih. Fil-prinċipju, pjattaformi bħal dawn ser ikollhom jiksbu liċenzja għal xogħlijiet protetti bid-drittijiet tal-awtur imtellgħin minn utenti sakemm ma jiġux issodisfati għadd ta' kondizzjonijiet previsti f'din id-direttiva. Id-direttiva tistabbilixxi wkoll id-dritt tal-awturi u l-artisti għal remunerazzjoni xierqa u proporzjonata hekk kif jikkonċedu b'liċenzja d-drittijiet tagħhom jew jittrasferuhom, tintroduċi obbligu ta' trasparenza dwar l-isfruttar ta' xogħlijiet liċenzjati u mekkaniżmu ta' aġġustament tar-remunerazzjoni, akkumpanjat minn mekkaniżmu alternattiv iddedikat għas-soluzzjoni tat-tilwim. Żviluppaturi tas-software huma esklużi minn dawn ir-regoli. Passi li jmiss It-test maqbul b'mod proviżorju l-ewwel ser ikollu jiġi approvat mill-korpi rilevanti tal-Kunsill u tal-Parlament Ewropew. Wara l-approvazzjoni, ser jiġi ppreżentat għal adozzjoni formali miż-żewġ istituzzjonijiet. Suq uniku diġitali